Spoštovane kolegice poslanke in kolegi poslanci, gospe in gospodje! Najprej vsem želim dober dan in pa uspešno delo. Pričenjam nadaljevanje 1. seje državnega zbora Republike Slovenije. Nihče ni zadržan, saj nismo dobili nobene informacije o tem. Prosim, da ugotovimo navzočnost v dvorani! Ugotavljam navzočnost! [[79 plus 1.]] To se pravi, en gospod poslanec je pozabil glasovalno karto doma, tako da če boste to sprejeli, je 80 poslancev in poslank navzočih. Zbor bo na današnjem nadaljevanju 1. seje državnega zbora obravnaval preostali dve točki dnevnega reda, in sicer najprej 4. točko, to je volitve predsednika in podpredsednikov državnega zbora, in nato še 5. točko, to je izvolitev delovnih teles državnega zbora oziroma gradivo, ki ga je predložila komisija Kviaz. Prečiščeni dnevni red ste prejeli z obvestilom o nadaljevanju te seje. Prehajamo na 4. TOČKO DNEVNEGA REDA, to pa je VOLITVE PREDSEDNIKA IN PODPREDSEDNIKOV DRŽAVNEGA ZBORA. Najprej bomo opravili izvolitev predsednika državnega zbora, ki bo nato nadaljeval z vodenjem te seje. Prosim predsednika komisije za volitve, imenovanja in administrativne zadeve, da predstavi predlog kandidata za predsednika državnega zbora. Gospod Pucko, prosim.
Hvala lepa gospod predsedujoči. Spoštovane kolegice in kolegi. Komisija državnega zbora za volitve, imenovanja in administrativne zadeve je na podlagi 132. člena in prvega odstavka 244. člena poslovnika državnega zbora na drugem nadaljevanju prve seje danes, to je 10. novembra leta 2000, ugotovila, da smo prejeli predlog poslanske skupine združene liste socialnih demokratov, ki za kandidata za predsednika državnega zbora Republike Slovenije predlaga poslanca državnega zbora in člana njihove poslanske skupine, gospoda Boruta Pahorja. V razpravi je bilo ugotovljeno, da predlog podpira večina poslanskih skupin. Z večino opredeljenih glasov je nato komisija državnega zbora za volitve, imenovanja in administrativne zadeve sklenila predlagati državnemu zboru Republike Slovenije za kandidata za predsednika državnega zbora Slovenije gospoda Boruta Pahorja. Glede na povedano komisija državnega zbora Republike Slovenije za volitve, imenovanja in administrativne zadeve na podlagi tretje alinee prvega odstavka 132. člena in prvega odstavka 244. člena poslovnika državnega zbora predlaga državnemu zboru Republike Slovenije za kandidata za predsednika državnega zbora Republike Slovenije poslanca državnega zbora Republike Slovenije gospoda Boruta Pahorja. Hvala lepa.
Hvala lepa, gospod Pucko. Glede na to, da lahko v skladu z 244. členom poslovnika državnega zbora kandidata za predsednika predlaga tudi skupina najmanj deset poslancev, ugotavljam, da ti predlogi pri predsedniški mizi niso bili vloženi. Odpiram razpravo. Želijo predstavniki poslanskih skupin besedo? Gospod Sašo Peče, poslanska skupina SNS, prosim.
Hvala, za besedo. V poslanski skupini Slovenske nacionalne stranke predlog za predsednika državnega zbora gospoda Boruta Pahorja podpiramo predvsem iz dveh razlogov, ki so nastali na podlagi dolgoletnega sodelovanja v poslanskih klopeh med združeno listo in slovensko nacionalno stranko. Ocenjujemo, da je kandidat primeren in da je kandidat sposoben za opravljanje te izjemno težke in pa odgovorne funkcije. Razgovor z gospodom Pahorjem smo opravili predstavniki poslanske skupine slovenske nacionalne stranke včeraj, kjer smo si samo še utrdili naše prepričanje o primernosti. Poleg tega pa bi rad izpostavil dva temelja, dva osnovna temelja, ki sta nas dodatno spodbudila, in sicer gre za predvsem zelo razvito socialno noto pri predlogu kandidata in ker smo prepričani, da je Slovenija danes oziroma da je v Sloveniji nastopil tisti trenutek, kjer je ta nota še kako potrebna, smo toliko bolj veseli predloga, ki v sebi vključuje to pot. In pa drugo, gre predvsem za lažje delo parlamenta in pa nas članov državnega zbora, za poznavanje parlamentarne procedure. Zato napovedujem, da bomo poslanci Slovenske nacionalne stranke podprli predlog za predsednika državnega zbora. Hvala.
Hvala. Še kdo prosim? [[Ne.]] Zaključujem razpravo. V skladu z 244. členom poslovnika je glasovanje za predsednika državnega zbora tajno, tako da moramo izvoliti komisijo, ki bo vodila glasovanje. V skladu s 97. členom poslovnika vodi tajno glasovanje predsedujoči, s pomočjo generalne sekretarke državnega zbora in štirih poslancev, ki jih izvoli državni zbor na predlog predsedujočega. Predsedujoči ni imel predlogov, zato so predstavniki poslanskih skupin posredovali predloge za člane komisije, to so: LDS - Rudolf Moge, SDS - Branko Kelemina, ZLSD - Aurelio Juri, SLS in SKD - Franci Rokavec. Član te komisije sem tudi jaz kot predsedujoči. Ali kdo želi na to dati kakšne komentarje ali kdo temu nasprotuje? [[Ne.]] Če ne, bom dal na glasovanje predlog za tako sestavo komisije. Prosim poslanke in poslance, da prijavijo svojo navzočnost! [[83 plus dva brez karte, to je skupaj 85.]] Sedaj glasujemo o predlogu, ki sem ga prej navedel in prosim, da glasujemo o sestavi te komisije! Ugotavljam, da je glasovalo "za" 77 poslancev, "proti" sta glasovala 2. Glede na izid glasovanja ugotavljam, da je komisija v predlagani sestavi izvoljena. V skladu z drugim odstavkom 97. člena poslovnika državnega zbora bodo poslancem vročene glasovnice tako, da pride vsak k mizi predsedujočega, pove svoje ime in priimek. Poslanec, ki pomaga predsedniku pri izvedbi glasovanja, izroči poslancu glasovnico, generalna sekretarka državnega zbora pa označi pri imenu in priimku poslanca v seznamu, da mu je bila glasovnica vročena. Glasuje se tako, da se na glasovnici obkroži beseda "za" ali "proti". Izvoljen bo kandidat, ki bo dobil večino glasov vseh poslancev, to je 46 ali več. V skladu z drugim odstavkom 98. člena poslovnika državnega zbora je neizpolnjena glasovnica ali glasovnica, ki ni izpolnjena v skladu s prej omenjenim navodilom, neveljavna. Glasovali bomo v tej dvorani. Prosim poslanke in poslance, da izpolnjeno glasovnico oddajo v glasovalno skrinjico, ki bo na mizi predsedujočega. Glasovanje bomo pričeli čez 15 minut, to je ob 11.35 uri, in bo trajalo do 12.00 ure. Po končanem glasovanju prosim poslance, ki mi bodo pomagali pri glasovanju, da se zberejo v sobi 117. Sejo bomo nadaljevali ob 12.20 uri. Prehajamo na izvedbo tajnega glasovanja. Prosim poslance, ki mi bodo pomagali pri glasovanju, da se takoj zglasijo v sobi 117, kjer bomo prevzeli volilni material. Za ta čas prekinjam sejo.
Če so gospe poslanke in gospodje poslanci zainteresirani za izid volitev, bom nadaljeval sejo. Prosim da prijavite svojo navzočnost! [[Navzočih je 77 plus 1 poslanec.]] Ugotavljam, da je zbor sklepčen in objavljam izid glasovanja. Prebral bom zapisnik, ki ga je naredila komisija, ki je vodila glasovanje. Zapisnik o ugotovitvi izida glasovanja za predsednika državnega zbora: Glasovanje je potekalo v petek 10.11.2000 v prostorih državnega zbora Republike Slovenije. Razdeljenih je bilo 89 glasovnic, oddanih je bilo 89 glasovnic, neveljavna je bila 1 glasovnica, veljavnih je torej bilo 88 glasovnic. "za" je glasovalo 63 poslancev, "proti" pa 25 poslancev. Na podlagi izida glasovanja ugotavljam, da je bil za predsednika državnega zbora Republike Slovenije izvoljen gospod poslanec Borut Pahor. [[Aplavz.]] Predsedniku državnega zbora gospodu Pahorju čestitam k izvolitvi in ga prosim da nadaljuje sejo. Predsednik, upam, da jo boste dobro vodili. Hvala lepa.
Spoštovane gospe in gospodje, drage kolegice in kolegi! Najprej mi dovolite, da se iskreno zahvalim za zaupanje za izvolitev na ta pomemben položaj. Potrudil se bom po svojih najboljših močeh. To izvolitev štejem seveda za izjemno čast, vendar in predvsem tudi kot veliko odgovornost. Te odgovornosti se v celoti zavedam. Moja naloga je, kot prvega med enakimi, da skupaj z vami, skupaj z vami omogočimo pogoje za demokratično, kvalitetno in uspešno delo slovenskega parlamenta. V tem želim posebej izpostaviti pomen politične kulture. Tukaj smo bili izvoljeni od ljudi na različnih strankarskih listah poslanke in poslanci, ki imamo o mnogih stvareh različna stališča. Ta se bodo seveda kresala v zelo zahtevnih parlamentarnih diskusijah. Prav je, da se te razlike pokažejo. Naša skupna dolžnost in odgovornost do države pa je, da poskušamo vsaj pri najpomembnejših strateških odločitvahdržave po svojih najboljših močeh omogočati tudi nacionalno soglasje. Naš interes je, da delamo za skupno dobro. Od tega vtisa, prepričanja pri ljudeh, od katerih smo bili izvoljeni, da delamo za skupno dobro, ne glede na razlike med nami, je odvisen v največji meri ugled tega visokega doma. Državni zbor se bo seveda ukvarjal predvsem in najbolj z zakonodajnim delom, toda, in to ni nepomembno, je bil in bo prostor najpomembnejših političnih debat v Sloveniji. Na koncu, mislim da nihče od nas ni brez napak, posebno pri takem delu se rade zgodijo. Če so to običajne zmote, in te bodo tudi pri mojem delu, vas že vnaprej prosim za opravičilo. Kakšno zavestno kršenje poslovnika zaradi političnih motivov pa bi bilo seveda na mojem položaju skrajno nedopustno in zanj seveda ne smem terjati nobenega opravičila. Začenjamo, spoštovane kolegice in kolegi, z zahtevnim, toda upajmo za prihodnost naše države in ljudi, uspešnim delom. Hvala lepa. [[Aplavz.]]
Nadaljujemo sejo zbora in prehajamo na razpravo in glasovanje o predlogih za izvolitev podpredsednikov oziroma podpredsednice državnega zbora. Predloge lahko poda komisija za administrativne zadeve ter skupina najmanj 10-ih poslank ali poslancev. Prosim predsednika komisije za volitve, imenovanja in administrativne zadeve, da predstavi predlog kandidatov za podpredsednika državnega zbora. Prosim, besedo ima gospod Ciril Pucko.
Gospod predsednik, čestitam.
Hvala lepa.
Spoštovani gospod predsednik, kolegice in kolegi. Komisija za volitve, imenovanja in administrativne zadeve je na današnjem nadaljevanju 1. seje ugotovila, da je bilo za tri podpredsednike državnega zbora s strani poslanskih skupin posredovanih šest predlogov. V nadaljevanju seje so po razpravi predstavniki predlagateljev umaknili tri predloge, tako da je ob izraženi večinski podpori vsem trem ostalim kandidatom komisija za volitve, imenovanja in administrativne zadeve sklenila, da jih predlaga za tri podpredsedniška mesta državnega zbora, in sicer: gospoda dr. Mihaela Brejca, gospoda Antona Delaka in gospo Irmo Pavlinič-Krebs. V zvezi s tem predlagam v imenu komisije za volitve, imenovanja in administrativne zadeve, na podlagi tretje alinee prvega odstavka 132. člena ter prvega odstavka 112. člena ter prvega odstavka 244. člena poslovnika državnega zbora, državnemu zboru za kandidate za tri podpredsednike državnega zbora Republike Slovenije naslednjo poslanko in poslanca državnega zbora Republike Slovenije: gospoda dr.Mihaela Brejca, gospoda Antona Delaka in gospo Irmo Pavlinič-Krebs, navedeno po abecednem vrstnem redu. Hvala lepa.
Hvala lepa, kolega gospod Pucko. Glede na to, da lahko v skladu z 244. členom poslovnika državnega zbora kandidata za podpredsednika predlaga tudi skupina najmanj desetih poslancev, želim ugotoviti, ali je vložen kakšen dodaten predlog? [[Ne.]] Odpiram razpravo o poročilu. Želi kdo besedo? Ugotavljam, da ne. V tem smislu zaključujem razpravo. V skladu z 244. členom poslovnika je glasovanje za podpredsednika državnega zbora tajno, zato moramo izvoliti komisijo, ki bo vodila glasovanje. V skladu s 97. členom poslovnika vodi tajno glasovanje predsedujoči s pomočjo generalne sekretarke državnega zbora in štirih poslancev ki jih izvoli državni zbor na predlog predsedujočega. Predlagam naslednje člane volilne komisije: to so kolega Rudolf Moge, Branko Kelemina, Aurelio Juri in Franci Rokavec; član te komisije sem tudi sam kot predsedujoči. Ali kdo temu nasprotuje? Prosim!
Če dovolite, glede na to, da sem zamudil razpravo v okviru vodij poslanskih skupin, bi prosil, če se lahko oglasim [[...]]
Razprava je zaključena.
[[...]]kot obrazložitev glasu.
Nemogoče, to je tajno glasovanje in obrazložitev glasu ni možna.
Se zahvaljujem za razlago.
Hvala lepa. Predlog za tako sestavo volilne komisije dajem na glasovanje. Prosim poslanke in poslance, da prijavijo svojo navzočnost. Navzočih je 85 poslank in poslancev. Glasujemo o predlogu. [[Za je glasovalo 77.]] [[Proti 2.]] Glede na izid glasovanja ugotavljam, da je komisija v predlagani sestavi izvoljena. V skladu z drugim odstavkom 97. člena poslovnika državnega zbora bodo poslankam in poslancem vročene tri glasovnice tako, da pride vsak k mizi predsedujočega in pove svoje ime in priimek. Poslanec, ki pomaga predsedniku pri izvedbi glasovanja, izroči poslancu glasovnice, generalna sekretarka državnega zbora pa označi pri imenu in priimku poslanca v seznamu, da so mu bile glasovnice vročene. Glasuje se tako, da se na glasovnici obkroži beseda "za" ali "proti". Izvoljen bo tisti kandidat, ki bo dobil večino glasov vseh poslancev, to je 46 ali več. V skladu z drugim odstavkom 98. člena poslovnika državnega zbora je neizpolnjena glasovnica ali glasovnica, ki ni izpolnjena v skladu s prej omenjenim navodilom, neveljavna. Glasovali bomo v tej dvorani. Prosim poslanke in poslance, da izpolnjene glasovnice oddajo v glasovalno skrinjico, ki bo na mizi predsedujočega. Glasovanje se bo pričelo čez 15 minut, to je deset do ene ure in bo trajalo do ene ure in 10 minut. Po končanem glasovanju prosim poslance, ki mi bodo pomagali pri glasovanju, da se zberejo v sobi 117. Sejo bomo nadaljevali ob poldrugi uri. Prehajamo na izvedbo tajnega glasovanja. Prosim poslance, ki mi bodo pomagali pri glasovanju, da se čez 15 minut zglasijo v sobi 117, kjer bomo prevzeli volilni material. Lahko tudi kar takoj. Hvala lepa.
Spoštovane kolegice in kolegi, nadaljujemo sejo. Prosim poslance, da prijavijo svojo navzočnost v dvorani. Ugotavljam, da je navzočih 77 poslank in poslancev, da je zbor sklepčen in da lahko objavim izid glasovanja. Zapisnik o ugotovitvi izida glasovanj za podpredsednika državnega zbora: Glasovanje je potekalo v petek, 10. novembra 2000, v prostorih državnega zbora Republike Slovenije. Glasovanje o kandidatu dr. Mihaelu Brejcu. Razdeljenih je bilo 87 glasovnic, oddano je bilo 87 glasovnic, neveljavne so bile 3 glasovnice, veljavnih je bilo 84 glasovnic. "Za" je glasovalo 58 poslancev, "proti" pa 26 poslancev. Na podlagi izida glasovanja ugotavljam, da je bil za podpredsednika Državnega zbora Republike Slovenije izvoljen dr. Mihael Brejc. [[Aplavz.]] Glasovanje o kandidatu gospodu Antonu Delaku. Razdeljenih je bilo 87 glasovnic, oddanih je bilo 87 glasovnic, neveljavna je bila 1 glasovnica, veljavnih 86 glasovnic. "Za" je glasovalo 61 poslancev, "proti" pa 25 poslancev. Na podlagi izida glasovanja ugotavljam, da je bil za podpredsednika Državnega zbora Republike Slovenije izvoljen Anton Delak. [[Aplavz.]] Glasovanje o kandidatki Irmi Pavlinič Krebs. Razdeljenih je bilo 87 glasovnic, oddanih je bilo 87 glasovnic, neveljavni sta bili 2 glasovnici, veljavnih je bilo 85 glasovnic. "Za" je glasovalo 68 poslancev, proti pa 17 poslancev. [[Aplavz.]] Na podlagi izida glasovanja ugotavljam, da je bila za podpredsednico Državnega zbora Republike Slovenije izvoljena Irma Pavlinič Krebs. Čestitam spoštovani kolegici, podpredsednici državnega zbora, in obema podpredsednikoma. Vabim ju, če tako želita in če gospa podpredsednica to želi, kratko nagovoriti državni zbor Republike Slovenije. Prosim, gospod Anton Delak, podpredsednik državnega zbora.
Spoštovane kolegice, spoštovani kolegi! Hvala lepa za zaupanje. Ponovil bom tisto, kar je že gospod predsednik državnega zbora povedal, ker trenutno kaj drugega pravzaprav nimam še za povedati. Čutim veliko čast, da sem bil izvoljen, istočasno pa se zavedam tudi odgovorne naloge. Glede na to, da že imam iz prejšnjega mandata nekaj izkušenj, upam, da jih bom lahko uspešno opravljal. Hvala lepa. [[Aplavz.]]
Gospa podpredsednica, prosim.
Spoštovane poslanke in spoštovani poslanci! V kratkem upam, da se bomo lahko nagovarjali s "spoštovane kolegice in spoštovani kolegi", ko se bomo bolje spoznali. Iskrena hvala za zaupanje, ki ste mi ga danes izkazali. Predvsem bi želela poudariti, da kakor kaže, bom v kolegiju predsednika državnega zbora edina predstavnica ženskega spola in, spoštovane kolegice, z vašim sodelovanjem, mislim, da bom naše vrste dobro predstavljala. Hvala lepa še enkrat. [[Aplavz.]]
V to smo prepričani. Hvala lepa. Dr. Miha Brejc, podpredsednik državnega zbora Republike Slovenije.
Spoštovane gospe in gospodje! Hvala lepa za vaš glas, hvala lepa za izvolitev. No, jaz bom v kolegiju predsednika državnega zbora predstavljal manjšino in se trudil za to, da bi se ta manjšina tudi slišala. Hvala lepa. [[Aplavz.]]
Hvala. Prehajamo na 5. TOČKO DNEVNEGA REDA - to je IZVOLITEV DELOVNIH TELES DRŽAVNEGA ZBORA. Zbor bo pod to točko dnevnega reda obravnaval predlog odloka o ustanovitvi odbora državnega zbora Republike Slovenije za notranjo politiko, ki ga je zboru predložila komisija za volitve, imenovanja in administrativne zadeve. Želi poročevalec komisije besedo? Prosim, kolega gospod Pucko.
Hvala lepa, gospod predsednik. Kolegice in kolegi! Dovolite, da na kratko predstavim tisto, kar je v minulem tednu dni komisija za volitve, imenovanja in administrativne zadeve v zvezi z oblikovanjem delovnih teles državnega zbora uspela pripraviti in vam predložiti na klopi, da bi danes poskušali to tudi sprejeti. Bilo je opravljenih vrsto aktivnosti, da bi do današnje seje pripravili predlog ustanovitve in oblikovanja predloga sestave delovnih teles državnega zbora. Tako smo na seji komisije opredelili število delovnih teles državnega zbora ter način njihove sestave. Pri tem smo izhajali iz izkušenj pri delu državnega zbora v preteklih mandatnih obdobjih ter prakse drugih parlamentov, da bi se tako odločili za nekatere vsebinske povezave pri določitvi števila delovnih teles ter takšno številčno sestavo, ki ob upoštevanju poslovniških načel v zvezi z njihovo sestavo vendarle zagotavlja njihovo večjo operativnost. V teku minulega tedna dni je potekalo usklajevanje na nivoju vodij poslanskih skupin, z željo, da bi v najkrajšem času zaokrožili v celoti ustanovitev in sestavo delovnih teles. Do danes so vodje poslanskih skupin opravili obsežno delo. Zaradi objektivnih razlogov usklajevanj v celoti niso mogli zaključiti in se bodo ta nadaljevala v prihodnjem tednu. Na podlagi že opravljenega dela smo za današnjo sejo pripravili predlog za ustanovitev enega delovnega telesa, in sicer odloka o ustanovitvi odbora za notranjo politiko. Ta je sestavljen v skladu z poslovniškimi določili in je sestavljen po naslednji pariteti: ima predsednika, tri podpredsednike ter 17 članov, in sicer predsednik pripada po dogovoru vodij poslanskih skupin Liberalni demokraciji Slovenije, trije podpredsedniki pripadajo poslanski skupini Socialdemokratske stranke Slovenije, poslanski skupini Združene liste socialnih demokratov ter poslanski skupini SLS+SKD Slovenske ljudske stranke, ostalih 17 članov pa po naslednjem ključu: Liberalni demokraciji Slovenije 8 članov, Socialdemokratski stranki Slovenije 2 člana, Združeni listi socialnih demokratov 1 član, SLS+SKD Slovenski ljudski stranki 1 član ter vsem ostalim poslanskim skupinam, to je Novi Sloveniji, Demokratični stranki upokojencev Slovenije, Slovenski nacionalni stranki, Stranki mladih Slovenijeter poslancema italijanske in madžarske narodne skupnosti po 1 član. Komisija za volitve, imenovanja in administrativne zadeve predlaga državnemu zboru, da ta odlok o ustanovitvi odbora državnega zbora Republike Slovenije za notranjo politiko na današnji seji sprejme in hkrati zaključi to točko dnevnega reda, da bi komisija do naslednje seje državnega zbora poskušala pripraviti odloke o ustanovitvi ostalih delovnih teles ter jih predložiti državnemu zboru v sprejem. Hvala lepa.
Hvala lepa. Želi predstavnik sekretariata za zakonodajo in pravne zadeve besedo? [[Ne želi.]] Želijo besedo predstavniki poslanskih skupin? Ugotavljam da ne. Besedo dajem poslankam in poslancem. K besedi se ni prijavil nihče. Ker ne želi več nihče razpravljati, zaključujem razpravo in prehajamo na glasovanje. Ugotavljam sklepčnost! [[Navzočih je 81 poslank in poslancev.]] Glasujemo! "Za" je glasovalo 78 poslank in poslancev, 2 sta bila "proti". Ugotavljam, da je predlagani odlok v celoti sprejet. Tako smo sprejeli odločitev o enem od odborov, o ostalih delovnih telesih bo državni zbor odločal na eni izmed naslednjih sej. Zato predlagam državnemu zboru, da glasuje o tem predlogu na podlagi 73. člena poslovnika. Ugotavljam sklepčnost! [[78 prisotnih.]] Glasujemo. [[Za je glasovalo 75.]] [[Proti 1.]] Ugotavljam, da smo tudi ta sklep sprejeli. Preden se za danes razidemo, ob koncu prve seje državnega zbora Republike Slovenije mi dovolite, da še enkrat tudi javno izrečem zahvalo dr. Jožetu Berniku, ki je vodil seje oziroma sejo državnega zbora do izvolitve novega vodstva. Še enkrat čestitam izvoljenim. Vsem skupaj pa seveda želim, da bi delali v tem mandatu dobro in uspešno. Želim prijeten vikend in na svidenje.